《送张清夫》
元代·大欣

袁子平生妙斲轮，未必俱化随埃尘。十年读诗不相识，斯文义与骨肉亲。

遍搜遗稿走江城，吴人往往未知名。钱唐晚值张公子，为我开箧金石鸣。

昌歜尚须论所好，惜哉已往空恋嫪。况有张公德业崇，欣也敢不摅怀抱。

去年湖阴三日雨，饥吟待旦听五鼓。风水愁催画鹢飞，松杉喜作龙虬舞。

别后寄书能几回，搴裳有约今雨来。高歌击节孰不乐，空山井塌生秋苔。

王门曳裾三十载，只今鬓影霜皑皑。风流何止一丘壑，置之烨烨黄金台。

作者简介：（1284—1344）元僧。江州人，徙南昌，俗姓陈，号笑隐。九岁出家。博通经典，旁及儒家道流百氏之说。居杭州之凤山，迁中天竺，又主建康集庆寺。文宗天历初，被召赴阙，特赐三品文阶，授太中大夫。顺帝时受命校正《禅林清规》。有《蒲室集》。